# אילי גורליצקי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אילי גורליצקי (נולד ב-14 ביולי 1935). שחקן וזמר ישראלי, חבר בסגל השחקנים של התאטרון הקאמרי. גורליצקי התפרסם במיוחד בתפקידו במחזמר "שלמה המלך ושלמי הסנדלר", לצידם של יונה עטרי ורחל אטאס. גורליצקי מתעסק גם בפילוסופיה, וכתב שני ספרי פילוסופיה.

גורליצקי החל את הקריירה שלו בשנת 1957, בלהקת פיקוד המרכז, כסולן בה ביצע את השיר "הזקנקן". לאחר שהשתחרר מהצבא, הצטרף לתיאטרון הקאמרי ונחשב לאחד מהבולטים שבשחקניו הצעירים. גורליצקי שיחק במספר הצגות של התיאטרון בסוף שנות החמישים ותחילת שנות השישים, כמו "הלילה ה-12" של שקספיר ו-"כנרת כנרת" של נתן אלתרמן. באותה תקופה היה נשוי לשחקנית גילה אלמגור.

בשנת 1964 העלה הקאמרי את המחזמר "שלמה המלך ושלמי הסנדלר" שזכה להצלחה גדולה והפך את שחקניו הראשיים לחביבי הקהל. בעקבות הצלחת המחזמר, העלו עטרי וגורליצקי את המופע "שוק המציאות" ב-1965 שהיה מבוסס על שירים של נתן אלתרמן שהולחנו בידי סשה ארגוב, משה וילנסקי ודובי זלצר. המחזמר הוליד ביצועים מצליחים לשיריו של אלתרמן, כגון: "לימון וצלחת" ו"בכל זאת יש בה משהו". מאז הופיע גורליצקי בכמה מופעי ריוויו שזכו להצלחה רבה, כמו "זהו בידור" שכלל שירים ממחזות זמר מפורסמים.

כאשר הוקם ארגון אמ"י בתחילת שנות השמונים, מונה גורליצקי למנהלו הראשון. כיום הוא מנהל את חברת "אשכולות" האחראית על חלוקת תמלוגים לאומנים מבצעים שהוקמה ביוזמת גורליצקי וששי קשת (שאתו שיתף גורליצקי פעולה גם בתחום האומנותי).

בשנות השמונים הנחה בטלויזיה את סדרת התכניות "מדע פופולרי".

גורליצקי הינו חובב פילוסופיה, ומתעסק הרבה באלוהות וקבלה. בשנת 2002 כתב את הספר "הסוד הכמוס" (הוצאת ידיעות אחרונות), שעוסק במפגש של שני פילוסופים דגולים מהמאה ה-12: הרמב"ם היהודי ואבן רשד המוסלמי. הם משוחחים ביניהם על האדם, החברה, על עניינים אלוהיים, על היהדות, האיסלאם ועוד.

בשנת 2006 יצא ספרו השני של גורליצקי - "טהירו" (הוצאת ידיעות אחרונות), שעוסק במהלכיו של שבתאי צבי והתנועה המשיחית שהקים במאה ה-17.

אילי גורליצקי הנו אחד האנשים הנדירים בעולם שליבם נמצא בצד ימין של גופם, במקום בצד השמאלי. הוריו שהיו קומוניסטים אדוקים, קראו לו אילי על שם לנין.

## [עריכה] קישורים חיצוניים

- אילי גורליצקי, באתר MOOMA
- "צופן גורליצקי" ראיון עם אילי גורליצקי בעיתון "הארץ" לרגל צאת ספרו "טהירו"
- אלי אשד, על "סודות האלוהות על פי אילי גורליצקי", סקירה על הספר "טהירו"

מקור: http://he.wikipedia.org../../../%D7%90/%D7%99/%D7%9C/%D7%90%D7%99%D7%9C%D7%99_%D7%92%D7%95%D7%A8%D7%9C%D7%99%D7%A6%D7%A7%D7%99.html

קטגוריות: שחקני תיאטרון ישראלים | זמרים לפי שפה: עברית | זמרים ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש